ToekomsVenster: Oor een ding hoef 'n mens nie te twyfel | Maroela Media
1 Timoteus 3:16 – En dit staan bo alle teenspraak dat die geopenbaarde waarheid van ons godsdiens groot is: As mens het Jesus in die wêreld gekom, deur die Gees is bevestig dat die reg aan sy kant is, aan die engele het Hy verskyn; aan die heidennasies is Hy verkondig, in die hele wêreld is Hy geglo, en in heerlikheid is Hy opgeneem.
Wat glo jy aangaande Jesus van Nasaret? Die geloofsbelydenis van Nicea is aan ons bekend. Ons sê dit Sondae wanneer ons by die erediens is op. Hier is 'n ander belydenis aangaande Jesus, nie teenoor nie, maar komplimenterend en aanvullend. Daar is betekenisvolle elemente in hierdie belydenis. Let saam met my op en ondersoek jouself of jy dit inderdaad glo, nie alleen glo nie, maar hoe dit jou lewe beïnvloed.
Jesus kom in die volheid van die tyd in die gestalte van 'n mens, woon en werk onder ons en spreek die Vader se woorde met ons. Die Gees bevestig tydens sy doop en later tydens sy verheerliking op die berg dat Hy die Seun van die lewende God is.
Aan die engele het hy verskyn is 'n interessante opmerking. Die Engelse vertaling sê "seen of angels". Dit kan na Jesus se verskyning tydens sy graf ervaring aan die gevalle engele verwys of 'n verwysing wees na die hemelse engele skaar wat sy terugkoms in die hemel afwag.
Die woord "misterie" (die verborgenheid van die godsaligheid, OV) aan die begin van hierdie verse wat terloops waarskynlik 'n uittreksel uit 'n bekende lied was, som die geestelike aard van Jesus se versoeningswerk mooi en gepas op.
Die Boodskap vertaling lui: Oor een ding hoef 'n mens nie te twyfel nie, naamlik dat ons godsdiens nie iets is wat ons kon uitgedink het nie.
Hy is deur die apostels tot aan die uithoeke van die destyds bekende wêreld, sover as Rome bekendgestel. Oral het mense in geloof reageer op die verlossende genade van God in sy Seun Jesus Christus en het die kerk vorm aangeneem. Uiteindelik nadat Hy die groot prys vir ons verlossing betaal het, word Hy in die hemel opgeneem waar Hy aan die regterhand van die Vader plek ingeneem het. Daar pleit Hy vir ons en verteenwoordig Hy die mensheid by sy Vader.